Alfonso 5. den Storsindede
Alfonso 5. den Storsindede, 1394-1458, konge af Aragonien fra 1416. Alfonso forstærkede sit lands interesser i Middelhavet; i 1421 blev han kaldt til Napoli og hyldet som beskytteren mod Ludvig 3. af Anjou; kort tid efter blev han imidlertid atter fordrevet. Efter nogle forsøg lykkedes det ham i 1443 at komme i besiddelse af Napoli og blive anerkendt som konge af Sicilien og Napoli; her støttede han videnskaben og et blomstrende kulturliv.